﻿ ৩৭বছর পর ৭০লাখ টাকার জমি পেলেন বালাগঞ্জের 'ছায়েলপক্ষ'
বিশ্বনাথ নিউজ ২৪ ডট কম : মার্চ ১২, ২০১৯ | সংবাদটি 475 বার পঠিত
মো. জিল্লুর রহমান জিলু, বালাগঞ্জ থেকে : ৩৭ বছরের আইনী লড়াইয়ে জিতে অন্তত ৭০ লাখ টাকা মূল্যের জমির দখল বুঝে পেয়েছেন বালাগঞ্জের বাজে (অগ্রক্রয়) মোকদ্দমার ‘ছায়েলপক্ষ’। আদালতের নির্দেশে রোববার (১০ মার্চ) সংশ্লিষ্ট কর্মকর্তা, জনপ্রতিনিধি, থানা পুলিশ এবং এলাকাবাসীর উপস্থিতিতে ওই ‘ছায়েলপক্ষ’কে ৪একর ৩৯শতক জমির দখল বুঝিয়ে দেয়া হয়। এসময় ছায়েলপক্ষে উপজেলার দেওয়ান বাজার ইউনিয়নের নশিওরপুর গ্রামের মৃত মল্লিক মোহাম্মদের পুত্র আব্দুর রফিক এবং তরপছানীপক্ষে নশিওরপুর গ্রামের মৃত ফিরোজ আলীর ছেলে কয়েছ আলীসহ উভয়পক্ষের অন্যরা উপস্থিত ছিলেন।
সংশ্লিষ্ট সূত্রে জানা গেছে, মাননীয় সিনিয়র সহকারী জজ আদালত (বালাগঞ্জ, সিলেট)’র বাজে (অগ্রক্রয়) ৩২/৯২, ৩৩/৯২ এবং ৩৪/৯২ নং মোকদ্দমার রায়ে স্থানীয় নশিওরপর মৌজার এসএ ১১৫ দাগে ৭শতক, ১১৬ দাগে ১৮শতক, ১২২ দাগে ৩শতক, ১২৬ দাগে ১০শতক, ১২৭ দাগে ২৮শতক, ১৩০ দাগে ৯শতক, ১৩২ দাগে ৩৫শতক, ১৩৩ দাগে ১২শতক, ১৩৪ দাগে ৩শতক, ১৩৫ দাগে ১২শতক, ১৩৬ দাগে ৩৮শতক ১৩৭ দাগে ১৯শতক, ১৭৪ দাগে ২৬শতক, ১৩৮ দাগে .৭৬ শতক এবং আলাপুর মৌজার জেলএল নং ২০২’র ৫৪ দাগে ২শতক ও ৫২ দাগে ১৪শতকসহ সর্বমোট ৪একর ৩৯শতক জমি (বাড়ি এবং ফসলি) ছায়েলপক্ষে নশিওরপুর গ্রামের মৃত আপ্তাব আলীর স্ত্রী আমিরুন নেছা গং-কে প্রদান করা হয়।
এদিকে আদালতের রায়ের পরিপ্রেক্ষিতে উল্লিখিত এসব জমিতে লাল নিশান উড়িয়ে দখল হস্তান্তর কাজ সম্পাদন করেন সিলেট জেলা ও দায়রা জজ আদালতের প্রশাসনিক কর্মকর্তা মো. খোরশেদ আলম। এসময় বালাগঞ্জ থানার এসআই কামরুল ইসলামের নেতৃত্বে একদল পুলিশসহ দেওয়ান বাজার ইউনিয়ন পরিষদের চেয়ারম্যান নাজমুল আলম, ইউপি সদস্য আহমদ আলী, ওয়ার্ড আওয়ামী লীগের সভাপতি হাজী সাইস্তা মিয়া, সাংবাদিক মো. জিল্লুর রহমান জিলু প্রমুখ এলাকাবাসী উপস্থিত ছিলেন।
এ বিষয়ে আলাপকালে বাজে (অগ্রক্রয়) ৩২/৯২, ৩৩/৯২ এবং ৩৪/৯২ নং মোকদ্দমার ছায়েলপক্ষের মৃত মল্লিক মোহাম্মদের পুত্র আব্দুর রফিক বলেন, ১৯৮২ সালে এ সংক্রান্ত মামলার সূত্রপাত হয়। দীর্ঘ প্রায় ৩৭ বছর আইনী লড়াই চালিয়ে আদালতের নির্দেশে আমরা এসব জমির দখল বুঝে পেয়েছি। এ প্রসঙ্গে জেলা ও দায়রা জজ আদালতের প্রশাসনিক কর্মকর্তা মো. খোরশেদ আলম বলেন, মাননীয় আদালতের নির্দেশে তরপছানীপক্ষে নশিওরপুর গ্রামের মৃত ফিরোজ আলীর স্ত্রী নূরবি গংদের পক্ষে মৃত ফিরোজ আলীর ছেলে কয়েছ আলীর কাছ থেকে ছায়েলপক্ষে নশিওরপুর গ্রামের মৃত মল্লিক মোহাম্মদের পুত্র আব্দুর রফিক গং-কে শান্তিপূর্ণভাবে এসব জমির দখল বুঝিয়ে দেয়া হয়েছে।